Bitou: Appèlaansoek oor heraanstelling misluk | Netwerk24
Deur Malherbe Nienaber 12 Februarie 2021 19:36
Die Bitou-munisipaliteit in die Wes-Kaap het Vrydag gesê hy bestudeer 'n uitspraak van die arbeidsappèlhof waar sy aansoek in verband met 'n saak oor die heraanstelling van die munisipale bestuurder van die hand gewys is.
Daarenteen het Anton Bredell, LUR vir plaaslike regering, omgewingsake en ontwikkelingsbeplanning, gesê hy verwelkom dit dat die hof die munisipaliteit in die Tuinroete se appèlaansoek van die hand gewys het.
Die arbeidshof het in Augustus 2019 bevind die heraanstelling van Lonwabo Ngoqo as munisipale bestuurder, nadat hy in 2012 ná 'n tugproses afgedank is, onreëlmatig was en tersyde gestel moet word.
Bredell het die hof genader om die wettigheid van die munisipale raad te betwis en aangevoer dat sy ander opsies uitgeput is.
Volgens Bredell is Ngoqo onreëlmatig in Februarie 2019 heraangestel en is 'n bedrag van R781 184 onreëlmatig aan hom uitbetaal.
Vroeër is berig dat Ngoqo in 2012 afgedank is nadat hy in 'n tugproses skuldig bevind is aan finansiële wangedrag.
Die hof het sy heraanstelling en die skikkingsooreenkoms wat tussen Ngoqo en die munisipaliteit bereik is tersyde gestel en 'n kostebevel teen die raad gemaak.
Andile Namntu, woordvoerder van die Bitou-munisipaliteit, het Vrydag gesê die raad bestudeer die uitspraak en sal mettertyd sy standpunt bekend maak. Dié munisipaliteit sluit Plettenbergbaai in.
Bredell het in 'n verklaring dit verwelkom dat die munisipaliteit se appèlaansoek van die hand gewys is.
"Die Bitou-raad sal nou aanspreeklik wees vir die koste van 'n saak wat langer as wat dit nodig was, uitgerek is. Dit was tot die nadeel van die inwoners."